Wit Kasteel bly 'toegewyd' aan hulle droom met nuwe enkelsnit! - Afrikaanse Musiek Nuus
Wit Kasteel bly 'toegewyd' aan hulle droom met nuwe enkelsnit!
8 Junie 2020 8 Junie 2020 Digitaal
Die rockgroep, Wit Kasteel, se eerste enkelsnit, 'n unieke verwerking van Laurika Rauch se Die Nostalgie, het groot opslae gemaak in musiekkringe toe dit in 2015 vrygetsel is. Dit was vir verskeie weke nommer een op Groot FM en Suidkaap FM se treffersparades en die musiekvideo van dié treffer is reeds deur duisende mense op YouTube gekyk. Die groep het 'n Ghoema-benoeming vir Beste Rock-album (Wit Kasteel) in 2015 gekry en dit het 'n suksesvolle fondasie gelê vir hulle nuutste enkelsnit, Toegewyd, wat nou vrygestel word en album wat later vanjaar sal volg.
Toegewyd is ook die eerste vrystelling vanaf hulle tweede album wat later vanjaar beskikbaar sal wees en die musiekvideo word einde Junie uitgereik.
Wit Kasteel is 'n musiekgroep van Pretoria, wat bestaan uit Clemond Dartnall (hoofsanger en kitaarspeler), Ernst Nieuwoudt (hoofkitaarspeler), Reinard Kruger (baskitaarspeler en sanger) enWaldemar Behr (dromspeler). Die groep is aan die einde van 2011 deur Clemond en Jurie Schoeman gestig, omdat Clemond gevoel het dat hy nie lekker in die korporatiewe wêreld inpas nie. Nie een van die twee kon kitaarspeel nie, maar het kitare en 'n klanksisteem gekoop en begin oefen. Waldemar en Reinard was saam met Clemond op skool en na 'n toevallige ontmoeting en 'n advertensie op Facebook, het dié twee lede onderskeidelik in 2012 by die groep – wat toe net Engelse musiek gespeel het – aangesluit. Vandag is Clemond, Reinard en Waldemar nogsteeds deel van die groep, maar in 2017 het Ernst oorgeneem as hoofkitaarspeler.
Volgens Waldemar, is die groep vernoem na die ikoniese gebou in Erasmuskloof, die Spookhuis (Erasmus-kasteel): "Ons het by Reinard se huis vergader om op 'n naam te besluit. Daar was verskeie voorstelle, maar ons was onseker. Sy broer het 'n Volkswagen Beetle gehad wat hy daardie dag verkoop het en ons wou toe 'n laaste keer met die motor ry. Ons al vier was in die kar gewees en het weer die gesprek oor ons naam opgeneem. Terwyl ons so praat, sien iemand toe die kasteel-embleem op die Volkswagen se stuurwiel raak. Ons het dit as 'n teken geneem en dadelik besluit op Wit Kasteel."
Sedert hulle ontstaan, het Wit Kasteel al by 'n hele paar privaat-funksies, restaurante en feeste opgetree, soos Innibos, Bieliemielie Fees, KKNK, Aardklop, Moepanie Oesdag, Rocking Potch en vele meer.
Clemond Gregory Dartnall is die groep se hoofsanger en ritmekitaarspeler en beskryf homself as 'n doodnormale familieman. Sy ma het in 'n musikale huis grootgeword en hy meen dat hy sy liefde vir ou musiek by haar geëerf het, terwyl sy pa hom weer geleer het om met 'n ander oor te luister.
Ernst Nieuwoudt is die hoofkitaarspeler van die viermanskap. Hy het van Paarl af Pretoria toe verhuis vir werk en só het sy pad toe met die ander groeplede gekruis. Tans werk hy by maatskappye wat ERP-sisteme ontwikkel en verkoop, maar verklap dat hy in 'n baie musikale huis grootgeword het.
Reinard Kruger is 'n baskitaarspeler en agtergrondsanger van Pretoria, wat inspirasie put uit die stories wat mense vertel. Musiek was nog altyd een van sy groot passies en hy glo dat goeie musiek gevoel moet word.
Dromspeler en sanger, Waldemar Behr, het in Pretoria grootgeword en sê dat sy musiekloopbaan amptelik in die kerk se blaasorkes begin het. Alhoewel hy aanvanklik die tuba gespeel het (waarvoor hy twee keer SA-kleure gekry het as deel van die Beste Konsertorkes), het hy besluit om dromme te leer speel toe sy vriende 'n musiekgroep wou begin op skool. Tans werk hy vir 'n IT-maatskappy en verklap dat hy baie meer gemaklik voel agter-die-skerms as in die kollig.
Die groep het nog baie planne en drome vir die toekoms, wat meer lewendige vertonings en 'n toer na Nederland insluit. Hulle sal ook nog graag saam met Fokofpolisiekar wil werk en by Afrikaans is Groot wil optree in die toekoms. Vir nou vat hulle die reis stap-vir-stap en geniet hulle elke oomblik daarvan.